Document ID: 31989R0033

*****
ΚΑΝΟΝΙΣΜΟΣ (ΕΟΚ) αριθ. 33/89 ΤΟΥ ΣΥΜΒΟΥΛΙΟΥ
της 5ης Ιανουαρίου 1989
για την τροποποίηση του κανονισμού (ΕΟΚ) αριθ. 103/76 περί καθορισμού κοινών προδιαγραφών εμπορίας για ορισμένους ιχθύες νωπούς ή διατηρημένους δι' απλής ψύξεως
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 3468/88 (2), και ιδίως το άρθρο 2 παράγραφος 3,
την πρόταση της Επιτροπής,
Εκτιμώντας:
ότι, ο κανονισμός (ΕΟΚ) αριθ. 103/76 (3), όπως τροποποιήθηκε τελευταία από τον κανονισμό (ΕΟΚ) αριθ. 3940/87 (4), καθορίζει τις κοινές προδιαγραφές εμπορίας για ορισμένους ιχθύες νωπούς ή διατηρημένους δι' απλής ψύξεως·
ότι το άρθρο 14β του κανονισμού (ΕΟΚ) αριθ. 3796/81 προβλέπει για τα προϊόντα που αναφέρονται στο παράρτημα VI του εν λόγω κανονισμού καθεστώτος κατ' αποκοπή ενισχύσεως για την εφαρμογή του οποίου απαιτείται ο καθορισμός κοινών προδιαγραφών εμπορίας · ότι θα πρέπει, κατά συνέπεια, τα προϊόντα αυτά να περιληφθούν στον κανονισμό (ΕΟΚ) αριθ. 103/76·
ότι η αποκτηθείσα πείρα κατέδειξε την ανάγκη απλοποίησης του καθεστώτος κοινών προδιαγραφών εμπορίας για να εξασφαλιστεί η ομοιόμορφη εφαρμογή αυτού στην Κοινότητα· ότι θα πρέπει, κατά συνέπεια, να αντικατασταθεί η αριθμητική μέθοδος εκτιμήσεως από ελάχιστα κριτήρια που συντελούν στη βελτίωση της ποιότητας των ιχθύων για κάθε κατηγορία φρεσκότητας·
ότι η κατάσταση φρεσκότητας των ιχθύων είναι καθοριστική για την εκτίμηση της ποιότητάς τους· ότι θα πρέπει, ως εκ τούτου, να καθορίζεται η μέθοδος εκτιμήσεως της κατάστασης φρεσκότητας·
ότι η παρουσία παρασίτων μπορεί να επηρεάσει την εμπορική αξία των τιθεμένων προς πώληση προϊόντων· ότι θα πρέπει να διευκρινισθεί ότι η ενδεχόμενη αρνητική επίδραση των παρασίτων αυτών στην ποιότητα του προϊόντος πρέπει να λαμβάνεται υπόψη για την κατάταξή του·
ότι θα πρέπει να προβλέπεται η δυνατότητα εφαρμογής συστήματος δειγματοληψίας και σε άλλους πελαγικούς ιχθύες εκτός από τη ρέγγα και το σκουμπρί· ότι θα πρέπει, κατά συνέπεια, να εξουσιοδοτηθεί η Επιτροπή να θεσπίσει τις λεπτομέρειες εφαρμογής για τα είδη που πρέπει να υπαχθούν στο σύστημα αυτό·
ότι είναι ανάγκη να αποφευχθεί η διατάραξη της αγοράς των αλιευτικών προϊόντων από τη διάθεση στο εμπόριο προϊόντων μη ικανοποιητικής ποιότητας που μπορεί να αποτρέψει τον καταναλωτή από την αγορά αυτών των προϊόντων· ότι θα πρέπει να καθορίζονται για όλα τα είδη θαλασσίων ιχθύων, εκτός από τα ανάδρομα, ορισμένα ελάχιστα κριτήρια φρεσκότητας προκειμένου να τεθούν στο εμπόριο για ανθρώπινη διατροφή·
ότι θα πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 103/76,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 103/76 τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
«Άρθρο 3
Οι προδιαγραφές εμπορίας καθορίζονται για τα ακόλουθα είδη θαλασσίων ιχθύων, που υπάγονται στον κωδικό ΣΟ 0302, εξαιρέσει της σάρκας ιχθύων:
- Ζαγκέτες (Pleuronektes platessa)
- Λευκοί τόνοι (Thunnus alalunga)
- Κοινοί τόνοι (Thunnus thynnus)
- Τόνοι του είδους (Thunnus ou Parathunnus obesus)
- Ρέγγες του είδους Clupea harengus
- Βακαλάοι του είδους Gadus morhua
- Σαρδέλλες του είδους Sardina pilchardus
- Μπακαλιάροι εγκλεφίνοι (Melanogrammus aeglefinus)
- Μαύρες πολλάκες (Pollachius virens)
- Γάδος κίτρινος (Pollachius pollachius)
- Σκουμπριά του είδους Scomber scombrus
- Σκουμπριά του είδους Scomber japonicus
- Σαυρίδια (Trachurus spp.)
- Σκυλόψαρα (Squalus acanthias)
- Ρίνες (Scyliorhinus spp.)
- Σκορπιοί του Βορρά ή σεβαστοί (Sebastes spp.)
- Μπακαλιάροι μερλάν (Merlangus merlangus)
- Γάδοι μπλε (Micromesistius poutassou ou Gadous poutassou)
- Λίνγκες (Molva spp.)
- Αντζούγιες (Engraulis spp.)
- Μερλούκιοι του είδους Merluccius merluccius
- Γλώσσες λεπιδωτές (Lepidorhombus spp.)
- Λέστιες (Brama spp.)
- Πεσκανδρίτσες (Lophius spp.)
- Λημάντες (Limanda limanda)
- Γλώσσες λημάντες (Microstomus kitt)
- Μπακαλιαράκια (Trisopterus luscus)
- Γόπες (Boops boops)
- Μαρίδες (Maena smaris)
- Μουγκριά (Conger conger)
- Καπόνια (Trigla spp.)
- Κέφαλοι (Mugil spp.)
- Σελάχια (Raja spp.)»
2. Στο άρθρο 5, το τρίτο εδάφιο αντικαθίσταται από το ακόλουθο κείμενο:
«Βάσει του πίνακα εκτιμήσεως φρεσκότητας που αναφέρεται στο παράρτημα Α, οι ιχθύες κατανέμονται σε παρτίδες που αντιστοιχούν σε μία από τις κατηγορίες φρεσκότητας ''έξτρα", Α ή Β.»
3. Το άρθρο 6 αντικαθίσταται από το ακόλουθο κείμενο:
«Άρθρο 6
1. Οι ιχθύες της κατηγορίας φρεσκότητας ''έξτρα", Α ή Β αντιστοιχούν τουλάχιστον στις εκτιμήσεις που καθορίζονται για τη σχετική κατηγορία στο παράρτημα Α.
2. Οι ιχθύες της κατηγορίας φρεσκότητας ''έξτρα" πρέπει να είναι απαλλαγμένοι από ίχνη πιέσεως ή εκδορών, ακαθαρσίες και έντονο αποχρωματισμό.
3. Οι ιχθύες της κατηγορίας φρεσκότητας Α πρέπει να είναι απαλλαγμένοι από ακαθαρσίες και έντονο αποχρωματισμό. Επιτρέπεται μια ελάχιστη αναλογία ιχθύων που παρουσιάζουν δείγματα μικρής πιέσεως και ελαφρές εκδορές.
4. Όσον αφορά τους ιχθύες της κατηγορίας Β, είναι ανεκτή μια ελάχιστη αναλογία ιχθύων που παρουσιάζουν δείγματα μεγαλύτερης πιέσεως και ελαφρές εκδορές. Οι ιχθύες πρέπει να είναι απαλλαγμένοι από ακαθαρσίες και έντονο αποχρωματισμό.
5. Για την κατάταξη των προϊόντων σε διάφορες κατηγορίες φρεσκότητας, με την επιφύλαξη των κανόνων που εφαρμόζονται στον τομέα υγιεινής, λαμβάνεται επίσης υπόψη η παρουσία παρασίτων και η ενδεχόμενη αρνητική τους επίδραση στην ποιότητα του προϊόντος, δεδομένης της φύσης και της εμφάνισής τους.
6. Οι ιχθύες που αλιεύονται από σκάφη των οποίων η διάρκεια εξόδου υπερβαίνει τη μία ημέρα και οι οποίοι δεν διατηρήθηκαν κατάλληλα σε πάγο ή με άλλο ισοδύναμο τρόπο, ή δεν διατηρήθηκαν σε ισοδύναμη θερμοκρασία, ώστε να εξασφαλισθεί η φρεσκότητα των εν λόγω προϊόντων, δεν είναι δυνατόν να κατατάσσονται στην κατηγορία ''έξτρα" ή Α, εκτός εάν κατάλληλος έλεγχος επιτρέπει την κατάταξή τους στις κατηγορίες αυτές.
7. Ο τρόπος εφαρμογής του παρόντος άρθρου καθορίζεται με τη διαδικασία του άρθρου 33 του κανονισμού (ΕΟΚ) αριθ. 3796/81.»
4. Τα άρθρα 8α έως 12 αντικαθίστανται από τα εξής:
«Άρθρο 9
Οι πελαγικοί ιχθύες μπορούν να κατατάσσονται στις διάφορες κατηγορίες φρεσκότητας και μεγέθους βάσει συστήματος δειγματοληψίας. Το σύστημα αυτό πρέπει να εξασφαλίζει τη μεγαλύτερη δυνατή ομοιογένεια της παρτίδας ως προς τη φρεσκότητα και το μέγεθος των ιχθύων.
Οι λεπτομέρειες εφαρμογής του παρόντος άρθρου, ιδίως όσον αφορά τον καθορισμό του αριθμού δειγμάτων που πρέπει να προβλεφθεί, το βάρος ή τον όγκο σε ιχθύς κάθε δείγματος καθώς και τις μεθόδους εκτίμησης της κατάταξης και εξακρίβωσης του βάρους των παρτίδων που διατίθενται στο εμπόριο, καθορίζονται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81.
Άρθρο 10
1. Οι ιχθύες που αναφέρονται στο άρθρο 3, προελεύσεως τρίτων χωρών, μπορούν να τεθούν στην κατανάλωση εντός της Κοινότητας για ανθρώπινη διατροφή, μόνον αν:
α) ανταποκρίνονται στις διατάξεις των άρθρων 4, 5, 6, 7, 8 και 9·
β) παρουσιάζονται σε συσκευασίες που φέρουν την ένδειξη, με τρόπο ευδιάκριτο και πλήρως ευανάγνωστο:
- της χώρας καταγωγής, τυπωμένη με λατινικά γράμματα μεγέθους τουλάχιστον 20 χιλιοστών,
- του είδους των ιχθύων,
- του τρόπου εμφανίσεως,
- της κατηγορίας φρεσκότητας και της κατηγορίας μεγέθους,
- του καθαρού βάρους σε χιλιόγραμμα των ιχθύων που περιέχονται στις συσκευασίες,
- της ημερομηνίας της κατατάξεως και της ημερομηνίας της εξαγωγής,
- του ονόματος και της διευθύνσεως του εξαγωγέα.
2. Εντούτοις, οι ιχθύες που προέρχονται απευθείας από τις περιοχές αλιείας και εισήχθησαν σε λιμένα της Κοινότητας από σκάφη με σημαία τρίτης χώρας και που προορίζονται να τεθούν σε εμπορία για την ανθρώπινη κατανάλωση υπόκεινται στις ίδιες διατάξεις που εφαρμόζονται για την κοινοτική παραγωγή.
Άρθρο 11
Οι επαγγελματίες προβαίνουν στην κατάταξη κατά κατηγορίες φρεσκότητας και κατηγορίες μεγέθους με τη βοήθεια εμπειρογνωμόνων που ορίζονται προς τον σκοπό αυτόν από τις ενδιαφερόμενες επαγγελματικές οργανώσεις.
Άρθρο 12
Κάθε κράτος μέλος ανακοινώνει στα άλλα κράτη μέλη και στην Επιτροπή, το αργότερο ένα μήνα πριν την ημερομηνία εφαρμογής του παρόντος κανονισμού, κατάλογο των ονομάτων και των διευθύνσεων των εμπειρογνωμόνων και των επαγγελματικών οργανώσεων που προβλέπονται από το άρθρο 11. Οποιαδήποτε τροποποίηση του καταλόγου αυτού ανακοινώνεται στα άλλα κράτη μέλη και στην Επιτροπή. Άρθρο 13
Οι θαλάσσιοι ιχθύες, πλην των αναδρόμων ειδών, του κωδικού ΣΟ 0302 που δεν αναφέρονται στο άρθρο 3 δεν μπορούν να διατεθούν στο εμπόριο για ανθρώπινη διατροφή εντός της Κοινότητας αν ο βαθμός φρεσκότητάς τους είναι ίσος ή μικρότερος από τον μη παραδεκτό βαθμό που αναφέρεται στο παράρτημα Α. Οι σχετικοί έλεγχοι διεξάγονται κατά τις διατάξεις του άρθρου 11.»
5. Το άρθρο 13 παίρνει τον αριθμό 14.
6. Το παράρτημα Α αντικαθίσταται από το κείμενο του παραρτήματος Ι του παρόντος κανονισμού.
7. Το παράρτημα Β συμπληρώνεται από τον πίνακα του παραρτήματος ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Ιανουαρίου 1989.

Labels: 3
17
6